## La Filmoteca Valenciana inicia el cicle ‘20 anys de Cinema en curs’ amb el llargmetratge ‘La leyenda del tiempo’ d’Isaki Lacuesta

*** El programa pedagògic ‘Cinema en curs’ té com a objectiu acostar la creació cinematogràfica a escoles i instituts públics
* El 16 d’octubre, Lacuesta presenta *La leyenda del tiempo*, juntament amb Núria Aidelman i Laia Colell, directores de ‘Cinema en curs’**

La Filmoteca Valenciana inicia el cicle ‘20 anys de cinema en curs’ amb el qual es commemora el vinté aniversari de la creació d’este programa d’educació cinematogràfica que acosta el cinema a escoles i instituts públics. Al llarg d’un curs sencer, xiquets i jóvens descobrixen el visionat d’autors molt diversos i de la mateixa pràctica, que culmina amb la creació col·lectiva d’un curtmetratge. Ho fan acompanyats dels seus docents i d’un cineasta professional. Es tracta d’un programa de l’associació A Bao A Qu.

En este cicle, que es prolongarà fins a finals de març de 2026, col·laboren també les filmoteques de Catalunya i Galícia. Comptarà amb la presència de destacats cineastes espanyols que en algun moment han col·laborat amb el projecte educatiu com Celia Rico, Jonás Trueba, José Luis Guerín, Mercedes Álvarez, Jaume Claret Muxart o els valencians Fran Ruvira i Daniel Tornero. Estos últims han participat en els tallers ‘Cinema en curs’ en la Comunitat Valenciana, des que es va posar en marxa el programa en 2023 en instituts de Moncada, Elx i Rojales.

El propòsit d’este cicle és que els cineastes convidats compartisquen amb el públic de la Filmoteca les seues experiències cinematogràfiques no solament com a professionals del cinema sinó també com a espectadors perquè parlen de les pel·lícules i directors que els han influït i de com aborden el procés creatiu.

**Isaki Lacuesta en la Filmoteca Valenciana**

El cicle s’inicia el dijous 16 d’octubre, a les 20 hores, amb la projecció, en sessió única, de *La leyenda del tiempo* (2005), escrita i dirigida per Isaki Lacuesta, que va ser un dels cineastes col·laboradors en la primera edició de ‘Cinema en curs’, justament quan estava acabant el seu llargmetratge sobre el mite de Camarón de la Isla. En la presentació i el col·loqui, Lacuesta estarà acompanyat per Núria Aidelman i Laia Colell, directores de ‘Cinema en curs’.

Aprofitant la presència d’Isaki Lacuesta en la ciutat, la directora de la Mostra de València-Cinema del Mediterrani, Sara Mansanet, acompanyada pel cap de Programació de la Filmoteca Valenciana, José Antonio Hurtado, entregarà al director gironí la Palmera d’Honor del festival, que no va poder arreplegar perquè es va suspendre’s la celebració de la passada edició de la Mostra a causa de la dana del 29 d’octubre de 2024.

*La leyenda del tiempo* conta dos històries paral·leles amb el comú denominador de l’admiració pel cante de Camarón de la Isla: la d’Israel, un xic de San Fernando que canta flamenc i al qual li està canviant la veu, i la de Makiko, una jove japonesa que vol cantar com Camarón i decidix viatjar fins a Andalusia per a poder expressar tots els seus sentiments a través del *cante*.

A partir de novembre, la Filmoteca Valenciana projectarà *Los 400 golpes* (1959), de François Truffaut, amb la participació de Jonás Trueba com a cineasta convidat, i *News from Home* (1975), de Chantal Akerman, amb la intervenció de Celia Rico.

**‘Cinema en curs’**

‘Cinema en curs’ s’ha convertit en un referent a escala internacional de l’educació cinematogràfica i ha arribat fins i tot a estendre les seues activitats a Xile, Colòmbia, Tanzània, Mèxic, el Japó, l’Argentina i Alemanya. Al llarg dels seus 20 anys d’història, el projecte ha comptat amb la col·laboració de cineastes actuals com Carla Simón, Xacio Baño, Jaione Camborda, Meritxell Colell, Mikel Gurrea o Jaume Claret Muxart.

En més de trenta escoles i instituts públics de Catalunya, Navarra, País Basc, Galícia, Comunitat de Madrid, Comunitat Valenciana i Castella León, els cineastes col·laboradors transmeten el seu saber i la seua passió pel cine amb el suport dels equips docents en grups de Primària, Secundària i Batxillerat. Junts descobrixen les potències de la creació cinematogràfica i exploren la història del cine, a través del visionat i comentari de fragments de pel·lícules de grans autors com Jean-Luc Godard, Hou Hsiao-hsien, Chantal Akerman o Roberto Rossellini.

Tot este aprenentatge culmina amb la realització i producció col·lectiva d’un curtmetratge en el qual sempre es partix del retrat del seu entorn més pròxim, rescatant la memòria i el valor d’oficis, sabers, llocs i espais. Així, per exemple, en la Comunitat Valenciana, alguns dels films s’han dedicat a l’horta valenciana i els seus treballadors, a l’última fàbrica de mistos d’Espanya, situada en el Convent de Sant Didac, o als oficis del calçat a Elx.

Fecha: 15/10/2025